ତାଳ ଚଟିଆ

ତାଳ ଚଟିଆ (ଇଂରାଜୀରେ Asian palm swift, ଜୀବବିଜ୍ଞାନ ନାମ Cypsiurus balasiensis) ଏକ କ୍ଷୁଦ୍ରାକାର ସ୍ୱିଫ୍ଟ୍ (swift) ପ୍ରଜାତିର ସଦସ୍ୟ ପକ୍ଷୀ । ଦେଖିବାକୁ ଏହା ଆଫ୍ରିକୀୟ ତାଳ ଚଟିଆ (ଜୀବବିଜ୍ଞାନ ନାମ Cypsiurus parvus) ପରି । ପୂର୍ବେ ଉଭୟ ଆଫ୍ରିକୀୟ ଓ ଏସୀୟ ତାଳ ଚଟିଆଙ୍କୁ ଗୋଟିଏ ପ୍ରଜାତିର ବୋଲି ବିବେଚନା କରାଯାଉଥିଲା । 

ଏସିଆ ମହାଦେଶର ଭାରତରୁ ନେଇ ଫିଲିପାଇନ୍ସ ପର୍ଯ୍ୟନ୍ତ ଏହା ପରିବ୍ୟାପ୍ତ ଓ ଏହି ଅଞ୍ଚଳର ନିବାସୀ ବା ସ୍ଥାନୀୟ ପକ୍ଷୀ । ତାଳ ଗଛର ଡାଳ ମୂଳରେ ଏହି ପକ୍ଷୀ ନିଜର ନୀଡ଼ ନିର୍ମାଣ କରିଥାଏ ଓ ନିଜ ବସାରେ ୨-୩ଟି ଅଣ୍ଡା ଦେଇଥାଏ । ଜନବସତି ଓ ଚାଷଜମି ଅଞ୍ଚଳର ତାଳବଣରେ ଏହି ପକ୍ଷୀ ଅଧିକାଂଶରେ ଦେଖାଯାନ୍ତି ।Birds of India by Grimmett, Inskipp and Inskipp,  ଭାରତର ଉତ୍ତର-ପଶ୍ଚିମରେ ଏମାନେ ପ୍ରାୟ ଦେଖାଯାନ୍ତି ନାହିଁ କିନ୍ତୁ ଉତ୍ତର-ପୂର୍ବ ଭାରତର ପାହାଡ଼ିଆ ଅଞ୍ଚଳ ଓ ଏପରିକି ହିମାଳୟର ନିମ୍ନ ଦେଶରେ ଏମାନଙ୍କୁ ବହୁ ମାତ୍ରାରେ ଦେଖିବାକୁ ମିଳେ ।A Pictorial Field Guide to Birds of India, Pakistan, Nepal, Bhutan, Sri Lanka and Bangaladesh by Grewal, Sen, Singh, Devasar, Bhatia,  

୧୩ ସେଣ୍ଟିମିଟର୍ ଦୈର୍ଘ୍ୟବିଶିଷ୍ଟ ଏହି ପକ୍ଷୀର ରଙ୍ଗ ଫିକା ମାଟିଆ ରଙ୍ଗର । ତାଳ ଚଟିଆର ଡେଣାଗୁଡ଼ିକ ଅର୍ଦ୍ଧ-ଚନ୍ଦ୍ରାକୃତି ବା ବୁମେରାଙ୍ଗ୍ ଅସ୍ତ୍ର ପରି ଆକାରର । ଏହାର ଶରୀର ପତଳା । ତାଳ ଚଟିଆର ଲାଞ୍ଜଟି ଲମ୍ବା ଓ ଲାଞ୍ଜ ଅଗଟି ଦୁଇ-ମୁନିଆ କଣ୍ଟା ଚାମୁଚ ପରି । ଏହି ପକ୍ଷୀର “ଟିରିରିରୀ” ଡାକ ତୀବ୍ର ଓ ତୀକ୍ଷ୍ଣ ।

ଉଭୟ ମାଈ ଓ ଅଣ୍ଡିରା ତାଳ ଚଟିଆ ଦେଖିବାକୁ ଏକା ପରି । ଅଳ୍ପବୟସ୍କ ଚଢ଼େଇମାନଙ୍କ ଲାଞ୍ଜ ବୟସ୍କ ଚଢ଼େଇଙ୍କ ଲାଞ୍ଜଠାରୁ ଛୋଟ । ତାଳ ଚଟିଆଙ୍କ ଗୋଡ଼ଗୁଡ଼ିକ ଖୁବ୍ ଛୋଟ ଏବଂ ଏହା ସାହାଯ୍ୟରେ ଏମାନେ ଅଭିଲମ୍ବ ବସ୍ତୁରେ ମଧ୍ୟ ବସିଯାଇ ପାରନ୍ତି । ଆବଶ୍ୟକତା ନ ପଡ଼ିଲେ ତାଳ ଚଟିଆ ଭୂମି ଉପରେ ଅବତରଣ କରନ୍ତି ନାହିଁ ।

ତାଳ ଚଟିଆ ଅଧିକାଂଶ ସମୟ ଆକାଶରେ ଅତିବାହିତ କରନ୍ତି । ଏମାନେ ମୁଖ୍ୟତଃ କୀଟପତଙ୍ଗମାନଙ୍କୁ ଭକ୍ଷଣ କରନ୍ତି । ବେଳେବେଳେ ଏମାନଙ୍କୁ ଭୂମି ନିକଟରେ ଖାଇବାର ଦେଖିବାକୁ ମିଳେ । ଯୋଡ଼ି ହୋଇ ବା ଏକ ଅସ୍ଥାୟୀ ଦଳରେ ଏମାନଙ୍କୁ ଖାଇବାର ଦେଖିବାକୁ ମିଳେ ।https://ebird.org/species/aspswi1

ପ୍ରଜନନ
ଏମାନେ ପ୍ରାୟ ବର୍ଷ ସାରା ପ୍ରଜନନ କରନ୍ତି । କିନ୍ତୁ ଭୌଗୋଳିକ ପରିବାସ ଅନୁସାରେ ଏଥିରେ ତାରତମ୍ୟ  ଦେଖାଯାଇପାରେ । ଭାରତରେ ଅନୁଚ୍ଚ ଭୂଭାଗରେ ମାର୍ଚ୍ଚ-ଅଗଷ୍ଟ ମାସ ଓ ଉଚ୍ଚଭୂମିରେ ଅପ୍ରେଲ୍-ଜୁନ୍ ପର୍ଯ୍ୟନ୍ତ ଏମାନଙ୍କ ପ୍ରଜନନ ହାର ଅଧିକ ଥାଏ ।https://www.hbw.com/species/asian-palm-swift-cypsiurus-balasiensis

 ଆଧାର 

Category:ପକ୍ଷୀ